Polisieman in Jhb doodgeskietArgieffoto Foto: SAPD, Facebook ŉ Polisiesersant is Dinsdagmiddag in Johannesburg doodgeskiet terwyl hy ŉ man wat vermoedelik by ŉ rooftog betrokke was, agternagesit het. Brig. Mathapelo Peters, Gautengse polisiewoordvoerder, het gesê die beampte, sers. Andries Mabena, en sy kollegas was besig met ŉ misdaadvoorkomingsoperasie in die Jeppe-polisiëringsgebied toe hulle inligting ontvang het van ŉ gewapende rooftog by ŉ plastiekwinkel in die gebied. “Sers. Mabena en twee ander beamptes is in ŉ polisievoertuig na die winkel om ondersoek in te stel. By die winkel het hulle kringtelevisiebeeldmateriaal nagegaan en ŉ beskrywing van die verdagtes gekry,” het Peters gesê. Die drie beamptes was besig met roetinepatrollie in die omgewing toe hulle twee mans sien wat by beskrywing van die rowers pas. “Mabena en sy twee kollegas het uit die voertuig geklim en die verdagtes te voet agternagesit. Twee beamptes het een van die verdagtes agtervolg en Mabena die ander een. Dié verdagte het Mabena geskiet en hom noodlottig in die bors gewond, waarna hy gevlug het.” Niemand is nog in verband met die voorval in hegtenis geneem nie. Die polisie ondersoek die saak en ŉ soektog na die verdagtes is van stapel gestuur.